Taani meedia

Ajakirjad

Ajakirjade seas on kõige populaarsemad kord nädalas või kord kuus ilmuvad väljaanded (enamjaolt kas kõmu- või naisteajakirjad). Viimastel aastatel on aga märkimisväärselt suurenenud võrdlemisi spetsiifilisi teemasid (nt teaduslikke) käsitlevate väljaannete osakaal (lugejate hulga poolest).

Olulisemad ajakirjad

Se og Hør (Taani) on kord nädalas ilmuv kõmuajakiri, mis hoiab lugejaid kursis rikaste ja ilusate inimeste eludega; lisaks annab selles olev telekava kõige ulatuslikuma ülevaate Taani televisiooniprogrammidest. See on ainus nädalaajakiri Taanis, millel on protsentuaalselt võrdselt nais- ja meeslugejaid (kel eluaastaid on tavaliselt alla 50), kuigi nende sihtrühmaks on seatud 13–29-aastased. 2009. aasta seisuga on ajakirja tiraaž 164 642 ja lugejate arv 748 000.
Femina on kord nädalas ilmuv naisteajakiri, mis keskendub eelkõige moele, ilule ja tervisele, samuti on fookuses ka erinevad koduteemad. Sihtauditooriumiks on 19–50-aastased töötavad kõrgharidusega naised. Tiraaž: 63 903; lugejate arv: 283 000.
Bo Bedre on kord kuus ilmuv elustiili (konkreetsemalt sisekujunduse) ajakiri, mis annab ülevaate viimastest disainitrendidest nii Taanis kui ka välismaal; samuti näidatakse lugejale kõige põnevamaid kodusid. 2009. aastal oli tiraaž 83 569 eksemplari ja lugejate arv 490 000 inimest.
Illustreret Videnskab on 18 korda aastas ilmuv populaarteaduslik ajakiri, mis kirjutab loodusest, tehnoloogiast, meditsiinist ja kultuurist. Tegemist on ainsa ajakirjaga turul, mis annab ülevaate viimastest teaduslikest avastustest ja tulemustest. Enamjaolt loevad seda ajakirja mehed vanuses 17–49. 2009. aasta seisuga on ajakirja tiraaž 58 971 ja lugejate arv 606 000.
Mõned teised olulisemad/suuremad ajakirjad: kord nädalas ilmuv Hjemmet, mis on mõeldud tervele perele (tiraaž: 138 221; lugejate arv: 474 000); meesteajakiri M!, mis ilmub üksteist korda aastas (45 964; 274 000); kord kuus ilmuv naisteajakiri Woman (50 261; 207 000); ja igakuine autoajakiri Motor, mille sihtrühmaks on 25–59-aastased mehed (tiraaž: 244 636; lugejate arv: 506 000).

Raadio

Amatöörraadiosaateid hakati Taanis eetrisse andma 1920. aastal ja aastaks 1923 avaldasid juba kolm Kopenhaageni ajalehte uudiseid raadios. Aastal 1925 loodi riigiraadio Statsradiofonien, mis kadus aastal 1964. 1930-ndatel sai raadiost oluline uudismeedia väljund, jõudes 75% Taani majapidamistest. 1959. aastal asendati konkureerivad uudisprogrammid üheainsa raadiouudiste programmiga (Pressens Radioavis, hiljem Danmarks Radio ehk Danish Broadcasting Corporation, DR (broadcaster), kus uudiseid toimetasid suuremad ajalehed. Lisakanaleid tekkis aastatel 1963–1964, kui lõhuti riiklik monopol.
Taani avalik-õiguslik raadiosüsteem koosneb ühest iseseisvast ringhäälingust – Danmarks Radio. Danmarks Radio (DR) juhib nelja riiklikku FM-kanalit: P1 – tõsine jutusaadete kanal, mis jõuab iga päev 10%-ni kogu auditooriumist (2005); P2 – kultuurilistele teemadele ja klassikalisele muusikale keskenduv kanal jõuab 5%-ni kogu auditooriumist; P3 – muusika- ja meelelahutuskanal noortele, mis jõuab peaaegu veerandini kogu auditooriumist. DR juhib ka üheksat piirkondlikku raadiojaama, mis jagavad neljandat kanalit P4, mis jõuab keskmiselt 37%-ni auditooriumist.
DR on 68% turuosaga Taani raadiomaastiku liider. Kommertsraadio turg koosneb ligikaudu sajast kohalikust ja piirkondlikust kanalist, mis on organiseerunud võrgustikesse või on piirkondlike ristmeediaettevõtete osadeks (ajalehed, tasuta väljaanded, raadio, televisioon).
DR-iga koostööd tegevad jaamad on veel Radio Greenland (Kalaallit Nunaat Radio või KNR) ja Faroese Radio. KNR annab eetrisse aastas 2500 tundi saateid grööni ja 900 taani keeles ning 2200 tundi muusikat. Kanal Faroese Radio annab eetrisse uudiseid, dokumentaale, muusikat, meelelahutust, sporti ja näidendeid. Huvitav kanal on veel The Voice of Denmark, mis annab iga päev eetrisse 45-minutilisi saateid taani keeles ning 30-minutilisi programme inglise ja hispaania keeles. Levib maailma kaugeimatesse nurkadesse eesmärgiga suurendada teadlikkust Taani ja taani kultuuri kohta.
Avalik-õiguslikule raadiole kuulub 68%, eraraadiokanalitele 29% ja välisraadiokanalitele 3% turust. Erinevad avalik-õiguslikud raadiokanalid jõuavad keskmiselt 81–100%-ni auditooriumist.
Kõik olulisemad ja populaarsemad raadiokanalid on kättesaadavad ka internetis.
Raadiot rahastatakse eelkõige raadiolitsentside müümise tuluga. Raadiolitsents maksab ligikaudu veerandi televisioonilitsentsist. Soodushinnad kehtivad eakatele ja puudega pensionäridele.